text: Fem børn er indlagt efter brand i Holsted
  02 april 2012 kl. 16.55
  Fem børn er indlagt til observation for røgforgiftning efter en brand i et parcelhus.
  Fem børn i alderen 5 til 14 år blev mandag eftermiddag indlagt til observation for røgforgiftning efter en brand i Holsted i Sydjylland.
  - Børnene løber over til en nabo, da der begynder at komme røg i huset, hvorefter naboen slår alarm, fortæller vagtchefen ved Syd- og Sønderjyllands Politi, Ole Aamann.
  Det viste sig, at der var opstået brand i kælderen i huset, der er i tre plan. Branden var hurtigt slukket og begrænsede sig til kælderen.
  - Men da det ene barn var sort om munden efter røgen, tog man ingen chancer og indlagde alle fem til observation for røgforgiftning, siger Ole Aamann.
  Teknikere skal nu undersøge kælderen nærmere for at fastslå brandårsagen.
  